**กอช. แทคทีม 2 หน่วยงาน เติมความรู้ทางการเงินเพื่อความมั่นคงในอนาคต**

กองทุนการออมแห่งชาติ (กอช.) ร่วมกับ บรรษัทประกันสินเชื่ออุตสาหกรรมขนาดย่อม (บสย.) และสมาพันธ์เอสเอ็มอีไทย จัดโครงการอบรมผู้ประกอบการ TCG – Financial Literacy ในวันที่ 9 พฤษภาคม 2560 ณ โรงแรมวีซี ดอกคำใต้ จ.พะเยา โดยมี นายปานทอง สระคูพันธ์ รองผู้ว่าราชการจังหวัดพะเยา ให้เกียรติเป็นประธานในพิธี ซึ่งทางด้าน กอช. ได้จัดให้มีการบรรยายพิเศษในหัวข้อ “การออมเพิ่มรายได้ให้อนาคต” เพื่อให้ความรู้ทางการเงินโดยเฉพาะการออมเพื่อยามชราภาพแก่ผู้ประกอบการ SMEs

 **นายสมพร จิตเป็นธม เลขาธิการคณะกรรมการกองทุนการออมแห่งชาติ หรือ กอช.** กล่าวว่า การให้ความรู้ทางการเงิน (Financial Literacy) เป็นวาระแห่งชาติ เป็นเรื่องที่ กอช. ให้ความสำคัญและได้กำหนดไว้ในแผนกลยุทธ์การดำเนินงานอันสอดคล้องกับยุทธศาสตร์ 5 ปี (พ.ศ. 2560-2564) เพื่อส่งเสริมความรู้ สร้างทักษะและภูมิคุ้มกันทางการเงินแก่ประชาชน ให้รู้จักวางแผนการเงิน วางแผนการออมตั้งแต่ยังอยู่ในวัยศึกษาเล่าเรียน ตลอดจนการเตรียมความพร้อมด้านเศรษฐกิจส่วนบุคคลเพื่อรองรับการเข้าสู่วัยสูงอายุอย่างมีคุณภาพ

 “ประชาชนบางกลุ่มยังขาดโอกาสในการเข้าถึงแหล่งทรัพยากรทางความรู้ความเข้าใจในด้านการบริหารจัดการทางการเงินที่ดี การส่งเสริมให้ประชาชนมีโอกาสทางเศรษฐกิจเพิ่มขึ้นจากการเข้าถึงบริการทางการเงิน ผสานกับการปรับเปลี่ยนพฤติกรรมการใช้เงิน โดยลดการใช้จ่ายไม่สร้างหนี้เกินตัว รวมทั้งไม่ก่อหนี้นอกระบบ และมีวินัยทางการออม จะช่วยยกระดับคุณภาพชีวิตและความเป็นอยู่ของประชาชนระดับฐานราก ลดช่องว่างความยากจน และความเหลื่อมล้ำทางเศรษฐกิจและสังคม” นายสมพร กล่าว

 กอช. เป็นเครื่องมือการออมระยะยาวที่เปิดโอกาสให้แรงงานนอกระบบหรือกลุ่มคนทำงานอิสระได้มีหลักประกันขั้นพื้นฐานในการดำรงชีวิตยามชราภาพ อย่างไรก็ดี หากประชาชน หน่วยงาน หรือองค์กรใด มีความประสงค์จะเข้าถึงรัฐสวัสดิการทางการเงินกับ กอช. ก็ยินดีให้ความรู้คำแนะนำเพื่อยกระดับคุณภาพชีวิตของประชาชนต่อไป

 สอบถามข้อมูลเกี่ยวกับกองทุนการออมแห่งชาติได้ที่ กอช. สายด่วนเงินออม 02-017-0789 ในวันและเวลาทำการ และติดต่อสมัครสมาชิกได้ที่ธนาคารกรุงไทย ธนาคารออมสิน ธ.ก.ส. และ ธอส. ทุกสาขาทั่วประเทศ ... “กอช. ออมสบาย ได้บำนาญ” [www.nsf.or.th](http://www.nsf.or.th)

----------------------------------------------------------------------

ฝ่ายประชาสัมพันธ์และภาพลักษณ์องค์กร :

โทร. 02-017-0789 ต่อ 213, 224

Email : info@nsf.or.th